তথ্যবিবরণী নম্বর : ৪০৫৫

**বিজিবি’র অভিযানে মার্চ মাসে ১৬২ কোটি ১৯ লক্ষাধিক টাকার চোরাচালান পণ্যসামগ্রী জব্দ**

ঢাকা, ২১ চৈত্র (৪ এপ্রিল) :

বর্ডার গার্ড বাংলাদেশ (বিজিবি) গত মার্চ মাসে দেশের সীমান্ত এলাকাসহ অন্যান্য স্থানে অভিযান চালিয়ে সর্বমোট ১৬২ কোটি ১৯ লাখ ৫৭ হাজার টাকা মূল্যের বিভিন্ন প্রকারের চোরাচালান পণ্যসামগ্রী এবং অস্ত্র ও গোলাবারুদ জব্দ করতে সক্ষম হয়েছে।

জব্দকৃত চোরাচালান দ্রব্যের মধ্যে রয়েছে ১৮ কেজি ১৮ গ্রাম স্বর্ণ, ১০ কেজি ৫৫০ গ্রাম রূপা, ৪ লাখ ২৬ হাজার ৮১২টি কসমেটিক্স সামগ্রী, ১ হাজার ৭৭৭টি ইমিটেশন গহনা, ৪৩ হাজার ২৬৭টি শাড়ি, ১২ হাজার ২০৮টি থ্রিপিস/শার্টপিস/চাদর/কম্বল/তৈরি পোশাক, ২ হাজার ৫৮৪ ঘনফুট কাঠ, ২ হাজার ৩১৯ কেজি চা পাতা, ৪৭ হাজার ৭৩৫ কেজি কয়লা, ১ হাজার ৪৪০ ঘনফুট পাথর, ৫টি ট্রাক, ২টি কাভার্ড ভ্যান, ১টি বাস, ৫টি পিকআপ, ১০টি নৌকা, ২৭টি সিএনজি/ইজিবাইক এবং ৬৪টি মোটরসাইকেল।

উদ্ধারকৃত অস্ত্রের মধ্যে রয়েছে ১টি পিস্তল, ১টি এলজি, ২টি ম্যাগাজিন, ১টি হ্যান্ড গ্রেনেড এবং ১৬০ রাউন্ড গুলি।

  এছাড়া গত মাসে বিজিবি কর্তৃক বিপুল পরিমাণ মাদকদ্রব্য জব্দ করা হয়েছে। জব্দকৃত মাদক ও নেশাজাতীয় দ্রব্যের মধ্যে রয়েছে ৩ লাখ ৯৩ হাজার ১৬২ পিস ইয়াবা ট্যাবলেট, ৫ কেজি ৭২৭ গ্রাম ক্রিস্টাল মেথ আইস, ৩৮ দশমিক ২১৩ কেজি হেরোইন, ১৩ হাজার ৪৩২ বোতল ফেনসিডিল, ২১ হাজার ৪৭৬ বোতল বিদেশি মদ, ১ হাজার ২৮৭ লিটার বাংলা মদ,  ১ হাজার ৩১৯ ক্যান বিয়ার, ১ হাজার ৯২৫ কেজি গাঁজা, ৬২ হাজার ৯০৮টি নেশাজাতীয় ইনজেকশন, ২ হাজার ৩২৩ বোতল ইস্কাফ সিরাপ, ১ দশমিক ৫০০ কেজি কোকেন, ১ হাজার ১৩ বোতল এমকেডিল/কফিডিল, ৫ লাখ ৪৯ হাজার ১২২ পিস বিভিন্ন প্রকার ঔষধ, ৪ হাজার টি এ্যানেগ্রা/সেনেগ্রা ট্যাবলেট,  
০ দশমিক ৯০০ কেজি এলএসডি, ১৪০ প্যাকেট কীর্টনাশক এবং ১১ লাখ ২১ হাজার ২টি অন্যান্য ট্যাবলেট।

সীমান্তে বিজিবি’র অভিযানে ইয়াবাসহ বিভিন্ন প্রকার মাদক পাচার ও অন্যান্য চোরাচালানে জড়িত থাকার অভিযোগে ১৩১ জন চোরাচালানী এবং অবৈধভাবে সীমান্ত অতিক্রমের দায়ে ১৭৪ জন বাংলাদেশি নাগরিক, ১৫ জন ভারতীয় নাগরিক এবং ৪২৪ জন মিয়ানমার নাগরিককে আটকের পর তাদের বিরুদ্ধে আইনানুগ ব্যবস্থা গ্রহণ করা হয়েছে।

#

শরীফুল/শফি/রফিকুল/শামীম/২০২৪/১৬৪৮ ঘণ্টা

তথ্যবিবরণী                                                                                                 নম্বর : ৪০৫৪

**কোভিড-১৯ সংক্রান্ত সর্বশেষ প্রতিবেদন**

ঢাকা, ২১ চৈত্র (৪ এপ্রিল):

          স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ১৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৩৯ শতাংশ। এ সময় ৩৪২ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৬ হাজার ৯৮৪ জন।

**#**

দাউদ/শফি/রফিকুল/আব্বাস/২০২৩/১৬১৩ ঘণ্টাতথ্যবিবরণী নম্বর: ৪০৫৩

**সরকারের উন্নয়ন কর্মকান্ড অব্যাহত থাকবে**

**-মহিলা ও শিশু বিষয়ক প্রতিমন্ত্রী**

গাজীপুর, ২১ চৈত্র (৪ এপ্রিল):

মহিলা ও শিশু বিষয়ক প্রতিমন্ত্রী সিমিন হোসেন (রিমি) বলেছেন, উন্নয়ন একটি চলমান প্রক্রিয়া, সরকারের উন্নয়ন কর্মকাণ্ড চলমান থাকবে। গ্রামীণ প্রান্তিক মানুষের জীবনমান উন্নয়নের জন্য সরকার অবিরাম কাজ করে যাচ্ছে।

প্রতিমন্ত্রী আজ গাজীপুর জেলার কাপাসিয়া উপজেলায় গ্রামের দরিদ্র অস্বচ্ছল পরিবারের মধ্যে ঈদ উপহার বিতরণ অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী আজ ৩ কোটি ৮১ লাখ ৮৫ হাজার ৫৯০ টাকা ব্যয়ে কড়িহাতা ইউনিয়ন হেডকোয়ার্টার- আড়াল জিসি ভায়া রামপুর হাইস্কুল সড়কের উন্নয়ন কাজের ভিত্তিপ্রস্তর স্থাপন করেন।

একইদিনে তিনি ক্ষুদ্র নৃগোষ্ঠীর জীবনমান উন্নয়নের লক্ষ্যে বিশেষ এলাকার জন্য উন্নয়ন সহায়তা কর্মসূচির মাধ্যমে ১৩ জন শিক্ষার্থীর মধ্যে বাইসাইকেল প্রদান এবং ১০০ জন শিক্ষার্থীদের মাঝে শিক্ষা বৃত্তি প্রদান করেন। এসময় প্রতিমন্ত্রী ক্ষুদ্র ও প্রান্তিক কৃষকদের মধ্যে বিনামূল্যে সার ও বীজ এবং ২৩১০ টি পরিবারের মধ্যে চাল বিতরণ করেন।

#

নূর আলম/কামরুজ্জামান/ফাতেমা/আলী/মাসুম/২০২৪/১৫১৫ ঘণ্টা

তথ্যবিবরণী নম্বর: ৪০৫২

**নদী গবেষণা ইনস্টিটিউটকে আরো কার্যকর পদক্ষেপ নিতে হবে -পানি সম্পদ প্রতিমন্ত্রী**

ঢাকা, ২১ চৈত্র (৪ এপ্রিল):

পানি সম্পদ প্রতিমন্ত্রী জাহিদ ফারুক বলেছেন, নদী গবেষণা প্রতিষ্ঠানটিকে আরো কার্যকর পদক্ষেপ গ্রহণ করতে হবে এবং কার্যক্রমগুলোকে বিশ্বমানের করতে হবে। জাতির পিতা বঙ্গবন্ধু শেখ মুজিবুর রহমানের স্বপ্ন বাস্তবায়নে প্রতিষ্ঠানটিকে গুরুত্বপূর্ণ ভূমিকা পালন করতে হবে। প্রধানমন্ত্রী শেখ হাসিনা দেশকে ২০৪১ সালের মধ্যে স্মার্ট ও সমৃদ্ধশালী হিসেবে গড়ে তোলার যে মহাপরিকল্পনা গ্রহণ করেছেন তা বাস্তবায়নে নদী গবেষণা ইনস্টিটিউটের গুরুত্বপূর্ণ ভূমিকা রয়েছে।

মন্ত্রী আজ সচিবালয়ে পানি সম্পদ মন্ত্রণালয়ের সভাকক্ষে নদী গবেষণা ইনস্টিটিউটের কর্মকর্তাদের সাথে মতবিনিময় সভায় এসব কথা বলেন।

তিনি আরো বলেন, প্রতিষ্ঠানের কর্মকর্তাদের পেশাগত জ্ঞান ও তৎপরতা আরো বৃদ্ধি করতে হবে এবং দেশকে সকল দিক থেকে সফলভাবে গড়ে তুলতে সবাইকে একসাথে কাজ করে করতে হবে।

সভায় মন্ত্রণালয়ের সচিব নাজমুল আহসান ও নদী গবেষণা ইনস্টিটিউটের মহাপরিচালক এস এম আবু হোরায়রা বক্তব্য রাখেন।।

#

গিয়াস/কামরুজ্জামান/ফাতেমা/আলী/মাসুম/২০২৪/১৪১২ ঘণ্টা

তথ্যবিবরণী নম্বর : ৪০৫১

**দিনাজপুর জেলার বিরামপুরে কৃষকের মাঝে বিনামূল্যে সার ও বীজ বিতরণ**

রংপুর, ২১ চৈত্র (৪ এপ্রিল) :

দিনাজপুর জেলার বিরামপুরে কৃষি খাতে উৎপাদন বৃদ্ধির লক্ষ্যে ক্ষুদ্র ও প্রান্তিক পর্যায়ের ৪ হাজার ৬০০ জন কৃষকের মাঝে বিনামূল্যে সার ও বীজ বিতরণ করা হয়েছে। গতকাল বিরামপুর উপজেলা কৃষি অফিস চত্বরে উপজেলা নির্বাহী কর্মকর্তা বহ্নি শিখা আশা সার ও বীজ বিতরণ কার্যক্রমের উদ্বোধন করেন। এ কার্যক্রমের আওতায় বিরামপুরের প্রত্যেক কৃষককে ২ কেজি পাট বীজ, ৬ কেজি ইউরিয়া সার, ৩ কেজি ডিএপি ও ৩ কেজি এমওপি সার প্রদান করা হয়।

উল্লেখ্য, বিরামপুর উপজেলা কৃষি অফিসের উদ্যোগে সরকারের কৃষি প্রণোদনার আওতায় কৃষকদের মাঝে এসব সার ও বীজ বিতরণ করা হয়।

#

অর্জুন/কামরুজ্জামান/ফাতেমা/কলি/আলী/মানসুরা/২০২৪/১০৩০ ঘণ্টা

তথ্যবিবরণী নম্বর: ৪০৫০

**ষষ্ঠ উপজেলা পরিষদ সাধারণ নির্বাচন উপলক্ষ্যে আইনশৃঙ্খলা বিষয়ক মতবিনিময় সভা অনুষ্ঠিত**

খুলনা, ২১ চৈত্র ( ৪ এপ্রিল):

গতকাল খুলনা জেলা শিল্পকলা একাডেমি অডিটোরিয়ামে ষষ্ঠ উপজেলা পরিষদ সাধারণ নির্বাচন-২০২৪ উপলক্ষ্যে আইনশৃঙ্খলা বিষয়ক মতবিনিময় সভা শেষে নির্বাচন কমিশনার ব্রিগেডিয়ার জেনারেল মোঃ আহসান হাবিব খান (অব:) গণমাধ্যমকর্মীদের ব্রিফ করেন।

নির্বাচন কমিশনার বলেন, আমাদের একমাত্র উদ্দেশ্য অবাধ, সুষ্ঠু, নিরপেক্ষ ও উৎসবমুখর পরিবেশে কোনো প্রকার সহিংসতা ছাড়া একটি নির্বাচন উপহার দেয়া। তিনি আরো বলেন, একটি ভালো নির্বাচন উপহার দেয়ার জন্য আসন্ন উপজেলা পরিষদ নির্বাচন কয়েকটি ধাপে আয়োজনের সিদ্ধান্ত নেয়া হয়েছে। এই নির্বাচনে নমিনেশন পেপার অনলাইনে জমা দেয়ার ব্যবস্থা থাকছে, ফলে নমিনেশন জমাদানে বাধা প্রদানের সুযোগ থাকবে না। নির্বাচন কমিশনের সাংবাদিক নীতিমালা অনুসরণ করে গণমাধ্যমকর্মীরা স্বাধীনভাবে নির্বাচনি সংবাদ সংগ্রহের সুযোগ পাবেন।

#

আতিক/কামরুজ্জামান/ফাতেমা/কলি/আলী/মানসুরা/২০২৪/১০৩০ ঘণ্টা

তথ্যবিবরণী নম্বর: ৪০৪৯

**যশোরে সাংবাদিক কল্যাণ ট্রাস্টের চেক বিতরণ**

যশোর, ২১ চৈত্র (৪ এপ্রিল):

যশোরে সাংবাদিক কল্যাণ ট্রাস্টের মৃত্যুজনিত ও চিকিৎসা সহায়তার চেক বিতরণ করা হয়েছে। যশোর সাংবাদিক ইউনিয়নের (জেইউজে) আয়োজনে গতকাল যশোর প্রেসক্লাব মিলনায়তনে একজন সাংবাদিকের মৃত্যুজনিত ও নয়জন সাংবাদিক ও তাদের পরিবারের সদস্যদের চিকিৎসার জন্য মোট ৯ লাখ ৫০ হাজার টাকার চেক বিতরণ করা হয়েছে।

অনুষ্ঠানে প্রধান অতিথি হিসেবে উপস্থিত ছিলেন যশোরের স্থানীয় সরকার বিভাগের উপপরিচালক রফিকুল হাসান। জেইউজে সভাপতি মনোতোষ বসুর সভাপতিত্বে অনুষ্ঠানে বক্তব্য রাখেন খুলনা আঞ্চলিক তথ্য অফিস পিআইডি’র উপপ্রধান তথ্য অফিসার এএসএম কবীর ও জেইউজের সাধারণ সম্পাদক এইচআর তুহিন।

#

কবীর/কামরুজ্জামান/ফাতেমা/আলী/মাসুম/২০২৪/১০৩০ ঘণ্টা